Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 211/12/8806	Košice, 20.7.2012
EEČ : 2-65-182-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Košice-okolie
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

  -  v katastri obce XXXXX, okres XXXXX-okolie, časť XXXXX, v lokalite Varovec  v katastri lesného dielca č. 253 B, patriacom do parcely č. 732 zapísanej na LV č. 1164, patriacom do lesného pôdneho fondu,  dňa 6.2.2012 v čase o 16.00 hod. neoprávnene vyrezal a následne odcudzil 3 ks stojatych stromov buk o priemere 35 cm v celkovom množstve 1,41 m3, čím svojim konaním spôsobil Mestským lesom XXXXX a.s., Južná trieda č.11 celkovú škodu vo výške 49,- €,

lebo nie je tento skutok trestným činom a nie je dôvod na postúpenie veci
Odôvodnenie:

      Uznesením povereného príslušníka Okresného riaditeľstva Policajného zboru, Odbor poriadkovej polície, Obvodné oddelenie Policajného zboru Kysak sp. zn. ORP-324/KY-KS-2012 zo dňa 9.3.2012 bolo začaté a následne  dňa 30.3.2012 bolo vznesené obvinenie  ml. XXXXX za prečin krádeže podľa § 212 ods. 2 písm. d/ Trestného zákona, na tom skutkovom základe ako je to vyššie uvedené.

      Po skončení skráteného vyšetrovania poverený príslušník PZ dňa 11.7.2012 predložil tunajšej prokuratúre vyšetrovací spis s návrhom na podanie obžaloby na obvineného.

      Preskúmaním vyšetrovacieho spisu som zistila, že skutok sa stal a tento spáchal obvinený , k čomu sa menovaný priznal a jeho priznanie bolo objektivizované dôkazmi zabezpečenými v skrátenom vyšetrovaní.
      Podľa § 95 ods.2 Trestného zákona prečin, ktorého znaky sú uvedené v tomto zákone, nie je trestným činom, ak ho spáchal mladistvý a ak je jeho závažnosť malá.

     Teda pokiaľ ide o prečin, pre trestnú zodpovednosť mladistvého sa vyžaduje, aby išlo o čin, ktorého závažnosť je vyššia ako malá, pričom hodnotiac závažnosť činu obvineného mladistvého som dospela k záveru, že závažnosť jeho činu je malá.

     Závažnosť činu je určovaná spôsobom vykonania činu, jeho následkami, okolnosťami za ktorých bol čin spáchaný, mierou zavinenia a pohnútkou páchateľa.

     Ako vyplýva z výpovede obvineného , k spáchaniu trestného činu ho priviedla iná osoba. Odcudzená drevná hmota bola poškodenej organizácii vrátená. Taktiež je potrebné poukázať na to, že mladistvý v čase spáchania činu ešte nemal 15 rokov a jeho konanie je možné prikladať aj k mladíckej nerozvážnosti. Doposiaľ nebol súdne trestný a jeho charakteristiky sú pomerne kladné.

      Podľa § 5 ods.1 zák.č. 372/1990 Zb. o priestupkoch v platnom znení, za priestupok nie je zodpovedný ten, kto v čase jeho spáchania nedovŕšil pätnásty rok svojho veku.

      Kedže obvinený v čase spáchania skutku nedovŕšil pätnásty rok svojho veku postúpenie veci v zmysle § 214 ods.1 Tr. por. by nebolo v súlade so zákonom

      Poukazujúc na vyššie uvedené skutočnosti  bolo potrebné rozhodnúť tak, ako sa to uvádza vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Olejníková
prokurátorka